এবার নন্দীগ্রামে ‘সেবাশ্রয়’ ক্যাম্প! কবে থেকে চালু হচ্ছে?

ওয়েব ডেস্ক : সম্প্রতি ডায়মন্ড হারবারে (Diamond Harbour) ফের শুরু হয়েছে ‘সেবাশ্রয় ২.০’ (Sebaashray 2.0)। গত বছরও ডায়মন্ড হারবার লোকসভা কেন্দ্র জুড়ে আয়োজিত হয়েছিল সেবাশ্রয় স্বাস্থ্য শিবির। যেখানে প্রায় ১২ লক্ষ মানুষ বিনামূল্যে চিকিৎসা পরিষেবা পেয়েছিলেন। এবার সেই ধাঁচেই এই স্বাস্থ্যশিবির হতে চলেছে রাজ্যের অন্যতম হাইভোল্টেজ কেন্দ্র নন্দীগ্রামে (Nandigram)। গত শনিবার তৃণমূল ভবনে সাংবাদিক বৈঠকে নিজের ভবিষ্যৎ পরিকল্পনার কথা বলতে গিয়ে এমনইটাই জানিয়েছিলেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। এবার বুধবার তৃণমূলের তরফে সমাজমাধ্যমে জানানো হল, আগামী ১৫ জানুয়ারি নন্দীগ্রামে শুরু হচ্ছে ‘সেবাশ্রয়’।

শনিবার সাংবাদিক সম্মেলনে অভিষেক জানিয়েছিলেন, ‘নন্দীগ্রাম থেকে ফোন আসছিল। তার পরেই সহকর্মীদের সঙ্গে কথা বলে ঠিক করেছি, নন্দীগ্রামে ১ আর ২ নম্বর ব্লকে দুটো মডেল ক্যাম্প হবে।’ নতুন বছরেই পশ্চিমবঙ্গে হতে চলেছে বিধানসভা নির্বাচন। সেই কারণে মাসের শুরু থেকেই জেলা সফর শুরু করেছেন অভিষেক। ১৫ জানুয়ারি করবেন কাঁথিতে সভা। সেদিনেই নন্দীগ্রামে ‘সেবাশ্রয়’ (Sebaashray) শিবির শুরু করার কথা তৃণমূলের সর্বভারতীয় সাধারণ সম্পাদক তথা ডায়মন্ড হারবারের অভিষেক বন্দ্যোপাধ্যায়ের।

আরও খবর : শাহের সফরেও ব্রাত্য দিলীপ!

স্বাস্থ্য শিবিরে চোখ, রক্তচাপ, ডায়াবেটিস, হার্টের সমস্যা, ক্যানসারসহ বিভিন্ন রোগের বিনামূল্যে পরীক্ষা ও চিকিৎসা পরিষেবা দেওয়া হয়ে থাকে। তৃণমূল সাংসদের এই শিবিরের জন্য এবার আশাবাদী নন্দীগ্রামের মানুষও। এই বিষয়টিকে রাজনৈতিকভাবেও বেশ গুরুত্বপূর্ণ হিসেবেই দেখছে রাজনৈতিক মহল।

কারণ বাংলায় অন্যতম হাইভোল্টেজ কেন্দ্র হল নন্দীগ্রাম (Nandigram)। ২০২১ সালের নির্বাচনে সেখানকার ফলাফল নিয়েও এখনও কাটাছেঁড়া চলছে। তবে ছাব্বিশের ভোটের আগে এই কেন্দ্রে এবার রাজ্যের শাসক দল বিশেষ নজর দিতে চাইছে বলেই মনে করছে রাজনৈতিক মহল। সেখানকার সাংগঠনিক নেতৃত্বের সঙ্গেও ইতিমধ্যে যোগাযোগ বাড়াতে শুরু করেছেন অভিষেক। জানুয়ারিতে সেবাশ্রয়ের ধাঁচে নন্দীগ্রামে মডেল স্বাস্থ্য শিবিরের আয়োজন তারই একটি অংশ বলে মত রাজনৈতিক মহলের।