ডায়মন্ড হারবারে সেবাশ্রয় ২ উদ্বোধনে এসে কী বললেন অভিষেক? দেখুন

ওয়েব ডেস্ক : আসন্ন বিধানসভা ভোট। তার আগে এ বার নিজের সংসদীয় এলাকায় ‘সেবাশ্রয় ২’ শুরু করলেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায়। মহেশতলা বিধানসভার বিভিন্ন এলাকায় শুরু হল সেবাশ্রয়ের স্বাস্থ্যশিবির। সোমবার সকালে উদ্বোধন করলেন অভিষেক বন্দ্যোপাধ্যায়। প্রথমেই তিনি মহাপুরুষদের শ্রদ্ধা জানান। ঘুরে দেখেন বিভিন্ন ক্যাম্প। এরপর চিকিৎসকদের সঙ্গে কথা বলে, খতিয়ে দেখেন সমস্ত বিষয়। রোগীর পাশাপাশি চিকিৎসকদের যাতে কোনও অসুবিধা না হয়, সেই নিয়েও কথা বলেন দলীয় নেতৃত্বের সঙ্গে। পাশাপাশি, কেন্দ্র সরকারকে তোপ দাগতও ছাড়েননি অভিষেক।

সোমবার শীতকালীন অধিবেশন শুরুর আগে কংগ্রেস-সহ অন্যান্য বিরোধীদের নজিরবিহীনভাবে আক্রমণ করেন প্রধানমন্ত্রী নরেন্দ্র মোদি। SIR নিয়ে সংসদে আলোচনা চেয়েছে বিরোধীরা। এরপরই তিনি বলেন, সংসদ নাটক করার জায়গা নয়। এবার তার পালটা দিয়েছেন তৃণমূল কংগ্রেসের সর্বভারতীয় সাধারণ সম্পাদক অভিষেক বন্দ্যোপাধ্যায়। তাঁর সাফ প্রশ্ন, এসআইআর নিয়ে প্রশ্ন তুললেই সেটাকে নাটক বলে দাগিয়ে দেওয়া হবে কেন? মোদির মন্তব্যের পালটা দিয়েছে কংগ্রেসও।

আরও পড়ুন: “সংসদ নাটকের জায়গা নয়”, বিরোধীদের তোপ মোদির

এ দিন সেবাশ্রয় ২ সূচনার পরে সাংবাদিকদের মুখোমুখি হন অভিষেক বন্দ্যোপাধ্যায়, তিনি বলেন, ‘কে ড্রামা করছে, তা গোটা দেশ দেখছে। মানুষ এর জবাব দেবেন। সরকারের গুরুত্বপূর্ণ জায়গায় থেকে, আমি আলোচনা এড়িয়ে যাব কেন? আমার কাছে জবাব না থাকলে, তবেই তো এড়িয়ে যাব।’ অভিষেকের প্রশ্ন, ৪০ জন মারা গিয়েছেন, যাঁদের মধ্যে BLO-রাও আছেন। তাঁদের পরিবার নির্বাচন কমিশনের কাছে জবাব চাইছে। সরকারের তরফে কার দায়বদ্ধতা?