বজবজে নাকা চেকিং! উদ্ধার নাইন এমএম পিস্তল, ওয়ান-শটার বন্দুক

ডায়মন্ড হারবার: ডায়মন্ড হারবার (Diamond Harbour) পুলিশ জেলার বজবজ (Budge Budge) থানা এলাকায় নাকা চেকিং চলাকালীন উদ্ধার হল একাধিক আগ্নেয়াস্ত্র ও কার্তুজ। গোপন সূত্রে খবরের ভিত্তিতে অভিযান চালিয়ে পুলিশ উদ্ধার করেছে একটি ৯ এমএম পিস্তল, দুটি ওয়ান-শটার বন্দুক এবং বেশ কিছু কার্তুজ। ঘটনায় গ্রেফতার করা হয়েছে বিহারের বাসিন্দা মৌনফ পার্সে ওরফে বাবুকে।

আরও পড়ুন: চকোলেটের লোভ দেখিয়ে নাবালিকা বোনকে ধর্ষণ করে খুন, গ্রেফতার দাদা

ডায়মন্ড হারবার পুলিশ জেলার অতিরিক্ত পুলিশ সুপার মিতুন কুমার দে জানিয়েছেন, দিল্লি বিস্ফোরণের পর গোটা এলাকায় নিরাপত্তা বাড়ানো হয়। বাড়তি সতর্কতার মধ্যে গোপন সূত্রে খবর পেয়ে অভিযান চালায় বজবজ থানার পুলিশ। সেই সময়ই উদ্ধার হয় আগ্নেয়াস্ত্রের এই মজুত। গ্রেফতার করা হয় মৌনফকে, যিনি কর্মসূত্রে বজবজে থাকতেন।

ধৃতকে ইতিমধ্যেই আদালতে পেশ করে নিজেদের হেফাজতে নিয়ে জিজ্ঞাসাবাদ শুরু করেছে পুলিশ। কোথা থেকে এই অস্ত্র সংগ্রহ করেছিল অভিযুক্ত এবং কেন, সেই দিকেই তদন্ত এগোচ্ছে।